RESOLUCIÓN do 5 de setembro de 2008, da Dirección Xeral de Transportes, pola que se establecen os criterios que rexerán na comunidade autónoma para o outorgamento de autorizacións de alugamento de vehículos con condutor ao amparo da disposición adicional segunda da Orde ministerial 36/2008, do 9 de xaneiro.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 03/10/2008

O artigo 14.1º da Orde ministerial 36/2008, do 9 de xaneiro, pola que se regula o arrendamento de vehículos con condutor, establece que cando o órgano competente da comunidade autónoma para o outorgamento das autorizacións entenda que existen desaxustes entre a oferta e a demanda dos servizos de arrendamento de vehículos con condutor nunha determinada zona, poderá elaborar e aprobar un plan ou programación de transporte en que se establezan limitacións ao outorgamento de autorizacións ou aos criterios relativos á prestación da actividade, así como da súa distribución territorial.
Cando exista o dito plan ou programación, a decisión administrativa sobre o outorgamento das autorizacións que deban de domiciliarse no territorio afectado terá carácter regulado e poderá revestir carácter negativo, unicamente, cando se incumpra algún dos requisitos previstos no artigo 5 ou cando así deba resultar dos criterios previstos no plan.
Neste sentido, na Comunidade Autónoma de Galicia rexía ata este ano a Resolución do 12 de xaneiro de 2004, da Dirección Xeral de Transportes, ditada en desenvolvemento da Orde ministerial do 30 de xullo de 1998, que situaba as posibles autorizacións outorgadas nalgunha das seguintes 7 áreas metropolitanas da comunidade: 1. Concellos de Santiago de Compostela, Ames, Boqueixón, Brión, Val do Dubra, Vedra, Teo e Oroso; 2. Concellos da Coruña, Arteixo, Cambre, Culleredo, Oleiros e Bergondo; 3. Concellos de Ferrol, Fene, Narón e Neda; 4. Concellos de Lugo, Castroverde, O Corgo e Outeiro de Rei; 5. Concellos de Ourense, Barbadás, Coles, O Pereiro de Aguiar e San Cibrao das Viñas; 6. Concellos de Pontevedra, Marín, Poio e Vilaboa; e 7. Concellos de Vigo, Mos, Nigrán, O Porriño e Redondela.
A ratio que se establecía para a determinación da oferta dentro das áreas determinadas na devandita resolución era de 1 empresa por cada 85.000 habitantes de dereito e autorizacións adicionais para agregar a algunha das empresas, a razón dun vehículo cada fracción completa de 30.000 habitantes de dereito, logo da xustificación dunha serie de requisitos.
Igualmente, co obxecto de adecuar a ratio á demanda real, aplicábanse unha serie de coeficientes multiplicadores ao número de habitantes, en función da existencia na área de institucións, servizos, etc.
Finalmente, e con carácter excepcional, a resolución prevía a posibilidade de que se puidesen outorgar autorizacións desvinculadas da ratio poboacional 1/85.000 en áreas diferentes das áreas metropolitanas referidas, cando se trataba de cubrir necesidades acreditadas de ámbito comarcal; os interesados debían achegar un plano de explotación do que se deducía a necesidade e viabilidade do proxecto e o seu encaixe no marco normativo vixente.
En síntese, a Resolución do 12 de xaneiro de 2004 pretendía non só regular o réxime de autorizacións de alugamento de vehículos con condutor, senón tamén posibilitar o establecemento na nosa comunidade autónoma dunha oferta proporcionada equilibrada, que ao mesmo tempo, se distribuíse de xeito harmónico na nosa xeografía, en función das necesidades reais da poboación galega.
A experiencia adquirida nos anos transcorridos desde a publicación da Orde ministerial do 30 de xullo de 1998 e da resolución da Dirección Xeral de Transportes, do 12 de xaneiro de 2004, xunto coa aprobación da nova Orde ministerial 36/2008, do 9 de xaneiro, que volve regular a posibilidade de establecemento, por parte das comunidades autónomas, dun plan ou programación de transporte no cal establecer limitacións ao outorgamento de autorizacións ou aos criterios relativos á prestación da actividade; permítenlle a esta Administración ditar unha nova resolución en que se van establecer uns criterios obxectivos de outorgamento das autorizacións que coadxuvarán no mantemento do equilibrio entre oferta e demanda desta clase de servizos, dándolle así cumprimento ao mandato recollido no artigo 14 da orde ministerial e á xenérica obriga establecida no artigo 7 g) da Lei 16/1987, do 30 de xullo, de ordenación dos transportes terrestres, de adopción das medidas necesarias para asegurar o
correcto funcionamento do sistema de transportes terrestres.
Por todo o exposto, e unha vez sentadas estas bases, imprescindibles para un correcto desenvolvemento do sector, resulta innecesario xa que a nova planificación, contida na presente resolución, manteña a vixencia das áreas poboacionais inicialmente previstas, de xeito que, tendo en conta o contido da nova orde ministerial, se vai establecer agora un único ámbito territorial de actuación na regulación das autorizacións de alugamento de vehículos con condutor, que abrangue a totalidade do territorio de Galicia.
En segundo termo debe concretarse o número de vehículos autorizados en función do obxectivo xa comentado de conseguir unha ordenación harmónica do sector, equilibrando oferta e demanda e ponderando ademais a existencia doutra clase de transporte sometida a un réxime xurídico diferente, pero que presenta puntos de contacto, como é o transporte en vehículos taxi.
Para tal efecto a nova Orde ministerial 36/2008, do 9 de xaneiro, establece no seu artigo 14.1 que o órgano competente poderá denegar a autorización solicitada se existe unha desproporción manifesta entre o número de autorizacións desta clase outorgadas na zona en que estea situado o concello e os potenciais usuarios do servizo; e que, en todo caso, se entenderá que é manifesta a referida desproporción e que, en consecuencia, procede denegar a autorización, cando a relación entre o número de autorizacións desta clase domiciliadas na comunidade autónoma de que se trate e o de autorizacións de transporte discrecional interurbano de viaxeiros en vehículos de turismo domiciliadas nesta sexa superior a unha daquelas por cada trinta destas.
Como xa temos exposto anteriormente, a existencia dun axeitado equilibrio entre a oferta e a demanda no sector non fai aconsellable neste momento o establecemento dun sistema de módulos por habitante para o outorgamento de autorizacións VTC (alugamento de vehículos con condutor), destacando ademais que este sistema segue a ser o empregado na regulación das autorizacións VT (vehículos taxi), polo que ao estar ambos os tipos de autorizacións conectados polo módulo 1/30, queda en todo caso garantido un sistema obxectivo e proporcionado de outorgamento das autorizacións VTC, que descansará indirectamente nun criterio poboacional, criterio que esta dirección xeral considera como adecuado, por ser sumamente obxectivo, para o outorgamento das autorizacións de arrendamento de vehículos con condutor.
No tocante ao número e características dos vehículos por empresa, prodúcese un importante cambio na normativa estatal, de xeito que a nova Orde ministerial 36/2008, do 9 de xaneiro, fixa en dez (10) o número mínimo de vehículos que as empresas dedicadas a esta actividade deben dispor, xa sexa en propiedade, leasing ou arrendamento, establecendo uns requisitos máis rigorosos ca os previstos na anterior orde para os ditos vehículos.
Agora ben, co obxecto de posibilitar que as empresas que se atopen no sector poidan continuar na súa actividade, a orde establece tamén, na súa disposición transitoria primeira, que ás autorizacións de arrendamento de vehículos con condutor obtidas por troco das antigas licenzas municipais da clase C, mentres continúen baixo a mesma titularidade, non lles será exixible o número mínimo de vehículos previstos no artigo 10.
E que os titulares de autorizacións de arrendamento de vehículos con condutor actualmente vixentes que non se atopen incluídas no suposto anterior, poderán continuar o exercicio da súa actividade cumprindo o requisito relativo ao número mínimo de vehículos de acordo co que se dispoñía na orde do ministro de Obras Públicas e Transportes do 14 de xuño de 1993, cando as ditas autorizacións se outorgaran con anterioridade ao 1 de setembro de 1998, e co que se dispoñía na Orde do 30 de xullo de 1998, cando se outorgaran con posterioridade.
Polo tanto, estas empresas poderán continuar a súa actividade co número de vehículos actual, sen prexuízo de que a disposición transitoria segunda da Orde 36/2008 limite as súas posibilidades de transmisión (prevista con carácter xeral no artigo 20 da Orde 36/2008), ao establecer que as ditas autorizacións poderán ser transmitidas sen que se teña en conta o requisito relativo ao número mínimo de vehículos cando o adquirente xa fose titular doutras autorizacións de arrendamento de vehículos con condutor domiciliadas na mesma comunidade autónoma ou se trate dun herdeiro forzoso do cedente nos supostos previstos no artigo 21.
De acordo coas anteriores consideracións, en desenvolvemento do establecido na Lei e no Regulamento de ordenación do transporte terrestre e na Orde ministerial 36/2008, do 9 de xaneiro,
DISPOÑO:
1. Esta resolución ten por obxecto desenvolver o contido da Orde ministerial 36/2008, do 9 de xaneiro, relativa ao outorgamento de autorizacións de alugamento de vehículos con condutor, e establece unha programación de transporte en que existan limitacións ao outorgamento de autorizacións VTC, con obxecto de respectar o equilibrio existente entre oferta e demanda, tanto neste sector como nas autorizacións VT (vehículos taxi) no conxunto da Comunidade Autónoma de Galicia.
2. As autorizacións as que se refire esta resolución poderanse localizar en calquera municipio da comunidade autónoma, sempre que este sexa o lugar en que estea domiciliado o permiso de circulación dos vehículos a que estean referidas.
3. Para o outorgamento de novas autorizacións de alugamento de vehículos con condutor haberá que observar a ratio prevista no artigo 14.1º da Orde 36/2008, do 9 de xaneiro, do Ministerio de Fomento, en que se establece unha relación dunha autorización desta clase domiciliada na Comunidade Autónoma de Galicia por cada 30 autorizacións de transporte discrecional interurbano de viaxeiros en vehículos de turismo domiciliadas nesta.
4. No caso de que o número de autorizacións VTC existentes na comunidade autónoma superase a ratio prevista, entenderase pechada a cota, de xeito que non se poderán outorgar novas autorizacións mentres non se chegue de novo a unha ratio inferior ao módulo 1/30.
5. No momento inicial de aprobación desta resolución e co obxecto de posibilitar que as empresas que se atopen no sector poidan chegar ao número mínimo de vehículos previsto na nova orde ministerial, establécese un réxime transitorio que afectará todas aquelas solicitudes rexistradas tanto na Dirección Xeral de Transportes como en calquera dos servizos provinciais con anterioridade á entrada en vigor desta resolución e respecto das cales non recaese resolución definitiva; establecendo para o futuro, de conformidade co disposto na Lei 30/1992, do 26 de novembro, de réxime xurídico das administracións públicas e do procedemento administrativo común (LRXPAC), unha estrita orde de tramitación destas solicitudes con base na súa entrada no rexistro de calquera dos servizos provinciais, órganos que teñen delegada a competencia para o outorgamento destas autorizacións.
6. Sen prexuízo do disposto no punto anterior, e en consonancia co disposto no punto 4 desta resolución, no momento en que o outorgamento de novas autorizacións VTC provoque que se supere a cota fixada na Orde 36/2008, dunha autorización VTC (alugamento de vehículos con condutor) por cada 30 autorizacións VT (vehículo taxi), entenderase pechada a cota de autorizacións na comunidade autónoma, procedendo a notificarlles aos solicitantes non adxudicatarios a denegación da súa pretensión, así como o posterior arquivo destas por parte do servizo provincial correspondente.
7. O réxime transitorio referido consistirá en establecer, para as autorizacións que se poidan conceder, unha orde de preferencia de conformidade cos seguintes requisitos:
-En primeiro lugar darase preferencia a aquelas empresas que, tendo presentada a súa solicitude antes da aprobación desta resolución, dispuxesen no momento de aprobación da Orde ministerial 36/2008 de autorizacións VTC, e que non cumpran co requisito de dispor de 10 vehículos autorizados, ata acadar ese número.
-En segundo lugar, establécese para o resto das solicitudes de nova autorización presentadas unha prioridade que estará estritamente fixada pola orde cronolóxica en que as respectivas solicitudes tiveron entrada nos correspondentes rexistros, de conformidade co disposto pola Lei 30/1992 (LRXPAC).
8. Canto ao procedemento que se seguirá para a tramitación dos expedientes existentes e futuros, considerando a existencia dun módulo avaliable no ámbito do conxunto da comunidade autónoma, establécese o requisito procedemental nos expedientes de autorización de alugamento de vehículos con condutor de que os servizos provinciais de Transportes incorporen, a todos eles, un informe vinculante do Servizo de Autorizacións, Informes e Xunta Arbitral da Dirección Xeral de Transportes, referente á existencia e suficiencia de prazas dentro do módulo.
9. Como cláusula de peche deste réxime transitorio previsto no momento de aprobación desta resolución, establécese unha excepción á vinculación do outorgamento de novas autorizacións ao módulo previsto pola Orde ministerial 36/2008; de xeito que, cando tras a concesión da última autorización VTC, o cociente resultante, logo de aplicar a ratio 1/30, fose inferior ao número mínimo de vehículos necesarios para o outorgamento dunha nova autorización, o órgano competente poderalle permitir ao solicitante acadar o número de copias necesarias para a obtención desta autorización, de xeito que se lle permita chegar aos 10 vehículos autorizados que fixa a Orde 36/2008 como número mínimo de vehículos para o seu outorgamento.
10. Completada a cota prevista pola normativa estatal, a Subdirección Xeral de Ordenación do Transporte quedará habilitada para ditar unha resolución a través da cal se peche esta definitivamente, sen prexuízo de que nun momento posterior, logo de modificadas as circunstancias aquí previstas e no caso de que volva a existir unha ratio inferir ao módulo 1/30, se puidese ditar unha nova resolución a través da cal se abra un novo prazo para a presentación de solicitudes de autorización VTC.
Santiago de Compostela, 5 de setembro de 2008.
Mar Chao López
Directora xeral de Transportes